作者：李昴英
词牌/韵律：摸鱼儿

paragraphs: 敞茅堂、茂林环翠，苔矶低蘸烟浦。
青蓑混入渔家社，斜日断桥船聚。
真乐处。
坐芳草，瓦樽满酒频频注。
皋禽自舞。
惯松迳穿云，梅村踏雪，朗笑自来去。
车乘坠，争似修筇稳步。
前尘回首俱误。
安闲得在中年好，抱瓮尚堪蔬圃。
高眼觑。
算不识、人间宠辱除巢许。
风篁解语。
应共笑群狙，无端喜怒，三四计朝暮。